Een vas ná gyselaarsdrama in Heidedal(Argieffoto: pixabay) Die polisie se taktiese reaksie-eenheid het vyf werkers by ŉ versekeringsmaatskappy in Heidedal in Bloemfontein bevry nadat hulle sowat ŉ uur lank by die Twin City Mall in Bloemfontein as gyselaars gehou is. Brig. Motantsi Makhele, polisiewoordvoerder, sê die Heidedal-polisiestasie het omstreeks 15:45 ŉ noodoproep ontvang nadat ŉ man die bestuurder en verskeie ander werkers in hul kantoor aangehou het. Die man het daarop aangedring dat sy pensioen dadelik uitbetaal word. ŉ Gyselaaronderhandelaar, lede van die honde-eenheid en polisie-eenheid vir openbare orde, asook paramedici is na die toneel gestuur. “Die gyselaarsonderhandelaar het die situasie vergeefs probeer ontlont, waarna die taktiese reaksie-eenheid opdrag gegee is om in te gryp.” Dié eenheid het omstreeks 17:20 die verdagte se vierjarige seun én die vyf werkers van die versekeringsmaatskappy bevry sonder dat enigiemand beseer is. “Die verdagte is in hegtenis geneem en van ontvoering aangekla en sal binnekort in die Bloemfonteinse landdroshof verskyn,” sê Makhele.